Versindaba Vredesprys van Duitse Boekhandelaars Archives : Versindaba
Posts Tagged 'Vredesprys van Duitse Boekhandelaars'
Magris ontvang Duitse Vredesprys
Tydens die afsluiting van die Frankfurt Buchmesse verlede Sondag, het die Italiaanse skrywer Claudio Magris (70) die Vredesprys van Duitse Boekhandelaars in ontvangs geneem. Hierdie Vredesprys bestaan reeds sedert 1950 en word jaarliks toegeken aan 'n skrywer wat deur middel van sy persoonlikheid, sowel as wetenskaplike, artistieke en literêre bedrywighede daadwerklik bydrae tot die uitbou van "pacifistische ideeën", aldus De Papieren Man. Die prysgeld vanjaar het € 25,000 beloop.
Magris is internasionaal bekend vir sy boek "Danube: a sentimental journey from the source to the Black Sea" (1986) en fokus met sy skryfwerk deurgaans op die problematiek rondom multi-kulturele gemeenskappe. In sy dankwoord het Magris gewaarsku teen 'n demokrasie wat hoegenaamd nie demokraties funksioneer nie. Sonder om die Italiaanse premier, Silvio Berlusconi, by die naam te noem, het Magris nogtans 'n stewige klap na die Italiaanse regering gemik. Hy het die hoop uitgespreek dat sy land hopelik nié weer die aanstigter van gewraakte ideologieë soos fascisme sal word nie.
Vorige wenners van dié gesogte prys sluit onder andere die volgende in: Albert Schweitzer (1951), Ernst Bloch (1967), Max Frisch (1976), Václav Havel (1989) en Saul Friedländer (2007).
Lees die volledige berigte op die webblaaie van óf Deutsche Welle óf De Papieren Man.
Vanoggend is daar drie nuwe blog-inskrywings: Andries Bezuidenhout en Ronel Nel vertel van twee besonderse geleenthede hierdie week in die Kaap, terwyl Carina Stander liries raak oor die poësie in Etienne van Heerden se mees onlangse roman. Vir die Brieweboks het Loftus Marais vir ons 'n kort, dog kragtige, opsomming gestuur van sy wedervaringe tydens sy deelname aan die onlangse Poetry Africa-fees wat in Durban plaasgevind het; toegelig met 'n gedig (in Engels), nogals. Veral Ronel Nel se vertelling van 'n besonder unieke projek, naamlik die uitkap van gedigte in klip, is iets wat gelees moet word.
Ten slotte, 'n huldigingsgeleentheid vir Barend Toerien, wat onlangs oorlede is, sal eerskomende Saterdag op die bekende wynplaas Koopmanskloof buite Stellenbosch gehou word. Die geleentheid sal om 12:30 begin en sprekers wat tydens die geleentheid sal optree, is John Kannemeyer, Julian de Wette en Zandra Bezuidenhout. Laurinda Hofmeyr sal musiek verskaf aan die hand van Barend se gedigte wat sy getoonset het. 'n Ligte ete, asook ietsie te drinke, sal voorgesit word.
En vanaand is dit om 22:00 weer Vers & Klank op RSG. Daniel Hugo lees 'n keur uit sy gedigte voor. Gewis iets om na uit te sien …